Ich, Hans Stirnaman, seszhafft uff der Obren Mülli Zoffingen und burger da selbs, vergich offenlich und tuͦn kundt menglichem, alsz dàn mine
gnaͤdigen frowen, ✳ froùw eptyssen und covent desz loblichen, wirdigen gotz husses zuͦ Küngsvelden, in Kostentzer bystumb gelegen, ein jerlichen zinsz ab
der genanten miner mülli in naͤmen̄ habend, darumb vor mals gewonlich und gebirlich ist gewesen, soͤlich mülli von innen ze empfachen
und sy mit mitgulten und burgen fùr zinsz und unbüw zuͦ verburgen, nach usz wysung der selben verschribnùngen, dasz aber nun ein lànge
zitt nit ingebruch gewesen, ouch mir vō denen ich die mülli koufft nit ge offnott, dan allein yetz und durch den ersamen und fromen Hanssen Bürrer, disser zit hoffmeister minen obgemelten gnedigen frowen, sampt sinem bystand Hans Boszhart, burger Zoffingen und diener disser
zit miner gnedigen frowen, die soͤlich bùrgschafft und kostung an mich ge vordrott vō wegen miner gnedigen frowen. uff solich ir begaͤr
und an muͦttung hab ich, obgenāter Hans Stirnaman, ouch ettlicher miner her̄n und ander byderb lùtt zuͦ mir genomen und den genantenn
min hern̄, den hoffmeister, gebetten mich yetzund soͤlicher burgschafft zuͦ er laͤssen, ursach den grossen mercklichen kosten und den erlichen
büw, so ich gethan und an die mülli gelegt hab, und sy yetzund vō wegen desz erlichen buw und kostens ein benuͤgen habend und
mich nit wytter traͤngend und noͤttygend und sich mit der mülli sampt iro zuͦ ghoͤrdt und dar zuͦ min huss und den spicher, ouch
die satzen, und wo da nit gnuͦg oder daran abgieng, oder sy dero under pfanden entwert wurdend ander min und miner erben und guͤt, ligends
und varends, darumb an gryffen, wye dan der statt Zoffingen recht ist ꝫcꝭ, ✳ da by die wilich mit minem lyb und nit wytter die mülli besytzen
thuͦn, sol mit soͤlicher burgschafft laͤdig und fryg sin. were aber sach, das ich die mülli verkouffte, soͤllend die selbigen die mülli vō
minen gnaͤdigen frowen empfachen und sy mit mitgulten und burgen versicheren nach irem guͤtten
willē, ✳
✳ benuͤgen und wie dasz vor recht
und gebirlich ge waͤsen ist, inhalt der selbigen verschribung, und es nün der obgenāt Hans Bürrer, hoff meister disser zit miner
gnedigen frowen, sampt sinem bystand Hans Boszhartten, ouch ander byderb lùt mit inen soͤlichen buw und kosten da by verstanden alles besichtigott, ✳ hat der genāt Hans Burrer, hoffmeister disser zitt, ✳ usz für bittung by derben lutten, vō minen wegen beschechen,
ouch miner ernstlichen pytt, soͤlichs an gesaͤchen, mir zuͤ gesagt und vergunstigott, soͤlicher burgschafft mich zuͦ end mysz libsz und nit wytter ledig zuͦ lassen, dasz ich im und minen gnädigen frowen grosz lob und danck sagen. und ob dasz zuͦ schulden kame umb sy die yren guͦt willig
verdienen und die mülli alzit uffnon und in eren haben, dasz, ob gott wil, innen theinen abggang da soͤll beschechen. und also glob ich, obgenāter Hans Stirnaman, dissen briff mit siner inhalt war und staͤtt halten, da wider nit ze kumen, zethuͦnd noch statten gethan werden
in einiche wysse. und desz alles zuͦ warem, vesten urkund hab ich harin gebetten und erbetten den ersamen, fromen und wysen Augustin
Huͦber, schulth̄s disser zit Zoffingen, dasz er sin eigen insigel offenlich an dissen brieff lassen hencken, dasz ich, genāter schulth̄s, vergich durch sin
flyssig bytt gethan, doch mir, minen erben ane schaden, geben uff fritag vor sant Lucyen tag, gezalt vō der gepurt Cristi tussig funffhundert indem sibenzechendenjar. ✳